"Aje" ni jina la wimbo uliotoka 2016 wa msanii wa muziki wa kizazi kipya kutoka nchini Tanzania - Ali Kiba. Wimbo umetayarishwa na Abby Daddy ukiwa wimbo wa pili kufanya pamoja nae baada ya ule wa Chekecha Cheketua. Awali walifanya nyimbo kadhaa lakini hazikufuzu kuingia katika orodha ya nyimbo rasmi za Kiba. Aje ni wimbo wa kwanza wa Ali Kiba kusambazwa na Sony Music Entertainment kwa ushirikiano na lebo mwenza ya Kiba Rockstar4000 ambayo Kiba ana hisa. Aje ni mchanganyiko wa Afro-pop na Bongo Flava iliyo na hisia kali kwa msikilizaji. Kiba ameonesha ufundi wa hali ya juu si tu katika sauti, bali pia katika utengenezwaji wa video yake. Video imeongozwa na Meji Alabi kutoka nchini Nigeria - na ndiye huyuhuyu aliyeongoza video ya Chekecha Cheketua. Mnamo tarehe 16 Februari, 2017, Kiba akatoa remix ya Aje iliyomshirikisha rapa wa Kinigeria M.I. Video imeongozwa na Meji Alabi lakini kwa bahati mbaya M.I. hajaonekana kwenye video. Ila tu inasifika kwa kutumia maneno ya Kiswahili kwa msanii huyo wa Nigeria - kitu ambacho kilileta hamasa kubwa kwa wazungumzaji wa Kiswahili. Kingine remix ya Aje inasifika kwa Ali kufanya ubobishi mwishoni mwa video.